**Zápisnica**

z Konferencie ZŠK SR

**Dátum**: 30. marec 2024

**Miesto**: Hotel DIXON, Švermova 32, 974 04 Banská Bystrica

**Počet registrovaných delegátov s platným hlasovacím právom:**

Od 9:00 hod. 88 delegátov, od 10:38 hod. 91 delegátov (príloha)

**Program:**

* + - 1. Otvorenie
			2. Voľba zapisovateľa a komisií (návrhová, mandátna)
			3. Schválenie programu Konferencie ZŠK SR (ďalej len „ZŠK“ alebo „zväz“)
			4. Správa Prezidenta ZŠK – Mgr. Juraj Štaudinger
			5. Správa o zasadnutí pracovnej komisie FCI - Mgr. Igor Lengvarský
			6. Správa o skúškovej činnosti – Bc. Jozef Adamuščin
			7. Správa o práci s mládežou - Mgr. Juraj Štaudinger
			8. Správa o činnosti výcvikovej komisie – Ing. Pavel Tamáši
			9. Správa o činnosti Obedience – Ing. Pavel Tamáši
			10. Správa revíznej komisie ZŠK – p. Ondrej Bihári
			11. Správa o hospodárení a návrh rozpočtu na rok 2024 – Mgr. Ivan Kočajda
			12. Opatrenia na stabilizovanie rozpočtu
			13. Schválenie kalendára kynologických akcií ZŠK na rok 2024
			14. Rôzne
			15. Diskusia
			16. Uznesenia
			17. Záver

**K bodu 1**

Rokovanie Konferencie otvoril a viedol prezident ZŠK Mgr. Juraj Štaudinger. Na úvod privítal prítomných delegátov základných organizácií ZŠK.

**K bodu 2**

Za zapisovateľku a do komisií boli navrhnutí:

Zapisovateľka: p. Tamášiová

Mandátna komisia: p. Hudok, p. Bačík, p. Bačíková

Návrhová komisia: p. p. Rusnák, p. Nahálka, p. Tamášiová

Hlasovanie:

Voľba zapisovateľky: schválené jednomyseľne.

**Za: 88 Proti: 0 Zdržal sa: 0**

Voľba mandátnej komisie: schválené jednomyseľne

**Za: 88 Proti: 0 Zdržal sa: 0**

Voľba návrhovej komisie: schválené jednomyseľne

**Za: 88 Proti: 0 Zdržal sa: 0**

**K bodu 3**

Navrhnutý program Konferencie ZŠK bol schválený jednomyseľne.

Hlasovanie:

**Za: 88 Proti: 0 Zdržal sa: 0**

**K bodu 4**

V správe prezidenta p. Mgr. Štaudingera odzneli tieto informácie:

* Analýza stavu a prostredia v ktorom sa kynológia v súčasnosti nachádza, vplyv „pseudopsíčkarov“ na vývoj a názory verejnosti na výcvik a výchovu psa, udalosti a reakcie, ktoré viedli k zmene nálad a názorov v spoločnosti, a to aj v okolitých krajinách;
* Informácia o využití budovy, ktorú ZŠK v minulom roku zakúpilo a ktorá je v súčasnosti využívaná efektívne tak, aby pokryla náklady na jej prevádzku a tak znížila nároky na rozpočet ZŠK (prenajaté garáže, priestory na parkovanie a pod.). Vyzdvihol a poďakoval za aktivitu p. Kočajdu pri znižovaní prevádzkových nákladov,
* Informácia o pripravovanom náučnom videu o kynológii, na príprave a realizácií ktorého sa pracuje, v súčasnosti je otázka ceny a detailného obsahu, poďakoval p. Páričkovi za aktívnu účasť,
* V oblasti skúškovej činnosti poďakoval celému kolektívu KK Brezno pod vedením p. Petreka za usporiadanie kvalifikačných pretekov, ocenil prácu všetkých klubov, ktoré sa podieľajú na uskutočnení oficiálnych podujatí,
* Bolo vyslovené uznanie reprezentantom, ktorí sa zúčastnili MS v Slovinsku 2023 a vybojovali prvé miesto v družstvách. Tiež vyslovil poďakovanie za vzornú reprezentáciu na WUSV, menovite poďakoval za úspešnú reprezentáciu s výsledkom 1.vicemajster na MS vo výkone dobermanov a tiež na MS belgických ovčiakov so ziskom 4.miesta v jednotlivcoch a 3.miesta v družstvách. Poďakoval tiež rozhodcom posudzujúcim v zahraničí za vzorné reprezentovanie krajiny.
* V nasledujúcej časti vyslovil znepokojenie s niektorými kynologickými komentármi na sociálnych sieťach, oboznámil prítomných s činnosťou Prezídia ako aj hospodárením kancelárie a snahou všetkých členov Prezídia o znižovanie nákladov súvisiacich s ich výkonom, napr. pracovné stretnutia sú organizované takmer vždy online, v prípade cestovných výjazdov a pracovných ciest (napr. do NS SR) bez nároku na refundáciu cestovných nákladov. V ďalšom sa zmienil o zámere zriadenia transparentných účtov s účelovo viazanými prostriedkami. Dôvodom je aj fakt, že Ministerstvo nepriznalo zväzu žiadne finančné prostriedky, nakoľko zväz nedokázal naplniť všetky požadované podmienky na pridelenie dotácie. Preto sa aj uvažuje o zmene registrácie aktívnych účastníkov pretekov do budúcna (napr. doplnenie členov ZO o osobné údaje).

Správa je prílohou zápisnice.

**K bodu 5**

V správe o zasadnutí pracovnej komisie FCI, ktorú predniesol p. Mgr. I. Lengvarský odzneli informácie týkajúce sa novely medzinárodného skúšobného poriadku, na ktorom sa pracuje a vstúpi do platnosti 1.1.2025. V súvislosti s tým informoval o nadväzujúcich školeniach rozhodcov na medzinárodnej platforme (30.11.-1.12.2024) a školeniach rozhodcov v SR (predpokladaný termín jún až február 2025). V súčasnosti sa pracuje na preklade a materiál bude voľne stiahnuteľný zo stránky. Oboznámil prítomných o nadchádzajúcich významných podujatiach: MS IGP 2024 v Chorvátsku, MS IGP FH 2024 v Nemecku, v roku 2025 MS IGP FH v Rakúsku, v roku 2026 MS FCI IGP v Španielsku.

Oboznámil stručne so zmenami v novom skúšobnom poriadku IGP a bol vyzvaný, aby pripravil sumár zmien do Novín kynológov.

Prezident ZŠK poznamenal, že zjemňovanie spôsobov výcviku, ako aj znižovanie nárokov na psov vo výkone sa odzrkadľuje aj v medzinárodných skúšobných poriadkoch, ako dôsledok zmien myslenia v bežnom živote ako takom.

Správa je prílohou zápisnice.

**K bodu 6**

V Správe o skúškovej činnosti, ktorú predniesol p. Adamuščin odznela bilancia vykonaných podujatí - skúšok zorganizovaných podľa skúšobných poriadkov. Na záver prezident ZŠK uviedol, že podporuje aj organizovanie pretekov podľa BH/VT.

Správa je prílohou zápisnice.

**K bodu 7**

Správu o práci s mládežou predniesol prezident ZŠK. Informoval prítomných o priebehu a náplni tábora kynologickej mládeže v roku 2023 v porovnaní s minulými rokmi, okrem klasického výcviku psa pristúpilo aj k oboznámeniu chlapcov so základmi figurovania. Poznamenal, že sa rozširuje spektrum kynologických športov, ktoré dáva kynológom realizovať sa aj v iných odvetviach, ako je IGP alebo SVV: Informoval prítomných, že rozpočtová položka na mládež bola za rok 2023 prekročená o 400 EUR, čo bolo spôsobené vplyvom nárastu cien všeobecne. Aj preto sa pristúpi k zriadeniu transparentného účtu, kde dobrovoľníci môžu prispieť na podporu mládeže finančnou čiastkou.

Správa je prílohou zápisnice.

**K bodu 8**

V svojom vstupe informoval p. Tamáši o činnosti výcvikovej komisie ZŠK. Vyzdvihol športové úspechy reprezentantov a kvalifikované pôsobenie slovenských rozhodcov na medzinárodných podujatiach. Oboznámil prítomných s prácou výcvikovej komisie za rok 2023, s realizovanými školeniami rozhodcov, aktualizáciou zoznamu figurantov a preskúšanie figurantov 1.triedy. Poďakoval usporiadateľom za zorganizovanie kvalifikačných pretekov v Heľpe a Abraháme, a p. Bihárimu za aktívnu pomoc a prácu pri preskúšaní figurantov.

Pre kvalifikáciu na majstrovstvá sveta sa postupový kľúč nemení. Účastníkom MS belgických ovčiakov sa body započítajú z 1.časti majstrovstiev.

Správa je prílohou zápisnice.

**K bodu 9**

Oblasť Obedience a Rally Obedience retrospektívne zhodnotil p. Tamáši. Uviedol bilanciu usporiadaných podujatí a úspešnosť zložených skúšok v roku 2023. Informoval o školení inštruktorov a rozhodcov Rally Obedience (RO), o aktualizácií skúšobného poriadku RO a účasti na medzinárodných pretekoch RO v Maďarsku.

Správa je prílohou zápisnice.

**K bodu 10**

Správu revíznej komisie predniesol p. Bihári. Revízna komisia uskutočnila v priebehu roka 2023 niekoľko kontrol. Spoločne zasadla 22.3.2024 a vo svojej správe konštatuje, že neboli zistené žiadne nedostatky v preverovaných oblastiach (účtovníctvo, dokumentácia, pokladnica a bankové účty, činnosť sekretariátu a kancelárie ZŠK SR kontrolované v súlade so Smernicami a uzneseniami ZŠK). Finančné výkazy, pokladňa a bankové účty sú bez rozdielov, účtovníctvo je vedené v súlade so zákonom o účtovníctve a súvisiacimi predpismi, rovnako aj ostatná evidencia je v zmysle úloh a s cieľmi ZŠK. Činnosť kancelárie ZŠK bola skontrolovaná a závery sú bez výhrad. Prekročenie rozpočtových položiek bolo spôsobené predovšetkým nárastom cien služieb a tovarov, avšak neboli porušené žiadne z cieľov činnosti ZŠK.

Správa je prílohou zápisnice.

**K bodom 11 a 12**

V správe viceprezidenta p. Kočajdu odznelo detailné vyhodnotenie čerpania schváleného rozpočtu na rok 2023 podľa jednotlivých rozpočtových položiek, ako aj návrh rozpočtu na rok 2024. Hospodársky rok 2023 skončil so stratou. Záporný hospodársky výsledok ovplyvnilo najmä: zvýšenie cien energií, tovarov a služieb oproti minulému roku, nenaplnenie príjmovej položky z výstav (Výstava psov o.z.), nesplnenie kritérií pre získanie dotácie z Ministerstva, školstva, vedy, výskumu a športu SR (naposledy poukázaná dotácia bola v roku 2022, výška dotácie predstavovala 54 tis. EUR), a to predloženie zoznamu 100 aktívnych športovcov za posledné 3 kalendárne roky, ktorí sa v určenom období 3 rokov zúčastnili pretekov a splnili zadané podmienky stanovené ministerstvom.

K 31.12.2023 predstavovali príjmy zväzu 98 tis. EUR, výdavky boli v objeme 143 tis. EUR; vykázaná koncoročná strata dosiahla výšku 45 tis. EUR. K 31.12.2023 zostatok na bežnom účte bol vo výške 115 tis. EUR, dotačný účet 3 tis. EUR a pokladňa vykazovala zostatok 270,82 EUR.

Pozitívne pre rozpočet nasledujúceho obdobia je, že budova, v ktorej sídli kancelária ZŠK je natoľko využitá, že príjmy z prenájmu budovy druhým stranám prevyšujú náklady súvisiace s prevádzkou tejto nehnuteľnosti. Je však zrejmé, že táto časť rozpočtu nepokryje predpokladané výdavky v roku 2024, a preto sa pred zostavovaním rozpočtu na rok 2024 pristúpilo k detailnej analýze jednotlivých položiek rozpočtu z hľadiska efektivity, ako aj v minulých rokoch. Bolo nutné zvážiť, ktoré položky budú upravené. Rozhodlo sa, že nateraz sa nepristúpi k zvyšovaniu členského poplatku pre základné organizácie. Okrem iných racionalizačných krokov sa navrhlo do budúcna zvýšiť vybrané položky v sadzobníku poplatkov, a to:

* skúšky z 20 EUR na 35 EUR
* mimoriadne skúšky zo 70 EUR na 100 EUR
* za skúšku Wesensbeurteilung za 1 jedinca 30 EUR
* vystavenie výkonnostnej knižky z 5 EUR na 10 EUR
* vystavenie národného certifikátu z 5 EUR na 15 EUR
* vystavenie medzinárodného certifikátu z 10 EUR na 30 EUR
* za preukaz člena z 0,20 EUR na 5 EUR
* registrácia nového rozhodcu 70 EUR
* nový figurant / výcvikár 20 EUR

Ďalej na podporu príjmovej časti budú zriadené transparentné účty na jednotlivé športy v ZŠK, na ktoré budú môcť prispievať aj občania. Prostriedky budú účelovo viazané a použité na konkrétny účel. Pre oboznámenie prítomných bola podaná informácia o podstate transparentných účtoch a spôsobe dotovania a použitia finančných prostriedkov. Hlavná podstata je, že prispievatelia, ako aj ostatná verejnosť budú môcť mať prehľad o pohyboch a účele použitia.

Z dôvodu podpory príjmovej časti rozpočtu bolo navrhnuté, aby reklamy v Novinách kynológov boli uverejňované za finančnú protihodnotu, a to: 25 EUR za text na štvrtine strany, 50 EUR za text pokrývajúci polovicu strany a 100 EUR za reklamu na celej jednej strane. Zdarma budú reklamované iba významné podujatia, ako sú majstrovstvá, kvalifikačné preteky a špeciálna výstava. Na Noviny kynológov prispeje aj SUCHNO čiastkou 11 tis. EUR.

Rozpočet pre rok 2024 sa navrhuje v tejto štruktúre:

Príjmy vo výške 111,8 tis. EUR, výdavky vo výške 109,5 tis. EUR, rozpočtovaný zisk je v objeme 2,3 tis. EUR.

Správa je prílohou zápisnice.

Hlasovanie o návrhu rozpočtu ZŠK na rok 2024:

**Za: 90 Proti: 0 Zdržal sa: 1**

Navrhnutý rozpočet na rok 2024 bol schválený väčšinou hlasov.

**K bodu 13**

Kalendár kynologických akcií zverejnený na stránke ZŠK pre rok 2024 bol schválený jednomyseľne:

Hlasovanie:

**Za: 91 Proti: 0 Zdržal sa: 0**

**K bodom 14 a 15**

V bode Rôzne odznelo:

* Pietna spomienka na všetkých kynológov, ktorí nás v predošlom roku opustili,
* Pocta prítomnej významnej osobnosti slovenskej kynológie - p. Antonovi Fabiánovi z KK Prešov 1 a poďakovanie za jeho dlhoročnú prácu,
* Detailné vysvetlenie fungovania transparentných účtov a mechanizmus použitia finančných prostriedok z takýchto účtov,
* Výklad k novému skúšobnému poriadku a diskusia o dĺžke kroku 75 cm. Uvedené bude riešiť výcviková komisia,
* Diskusia o zvode mladých, o plánoch chovu nemeckých ovčiakov aj v súvislosti so skúškou Wesensbeurteilung (vek psa, náplň, predvedenie, výcvikové pomôcky na skúšku, vyhodnocovanie a pod.),
* Športové kynologické akcie a účasť rozhodcov na takýchto akciách (Duna cup)
* Návrh na zvýšenie príspevku na cestu reprezentantom z 0,20 EUR na 0,35 EUR za kilometer. Pred hlasovaním bola diskusia a vysvetlenie k zdrojom príjmov v rozpočte v intenciách ako odzneli v bode 11.

Hlasovanie o návrhu p. Balúna na zvýšenie príspevku reprezentantom na cestu – z 0,20 EUR na 0,35 EUR za 1 km

**Za: 26 Proti: 37 Zdržal sa: 28**

Návrh nebol schválený.

**K bodu 16**

**UZNESENIE z Konferencie ZŠK SR 30. marca 2024 v Banskej Bystrici**

Konferencia ZŠK SR dňa 30.3.2024:

1. **Schvaľuje:**
2. Návrhovú komisiu, mandátnu komisiu a zapisovateľku - jednomyseľne
3. Program Konferencie ZŠK SR - jednomyseľne
4. Rozpočet na rok 2024 pomerom hlasov:

Za: 90 / Proti: 0 / Zdržali sa: 1

1. Kalendár kynologických akcií na rok 2023 - jednomyseľne
2. **Neschvaľuje**
	* + 1. Návrh na zvýšenie príspevku na cestu reprezentantom pomerom hlasov:
			 Za: 26 / Proti: 37 / Zdržali sa: 28
3. **Berie na vedomie:**
	* + 1. Správa prezidenta ZŠK
			2. Správa o zasadnutí pracovnej komisie FCI
			3. Správa o skúškovej činnosti
			4. Správa o práci s mládežou
			5. Správa o činnosti výcvikovej komisie
			6. Správa o činnosti Obedience
			7. Správa revíznej komisie ZŠK
			8. Správa o hospodárení

**K bodu 17**

Na záver prezident poďakoval prítomným za účasť a Konferenciu ukončil.

V Banskej Bystrici, 30.03.2024

Zapísala: Ing. Ingrid Tamášiová